b'\n_START_ARTICLE_\nSilvana Armenuli\xc4\x87\n_START_PARAGRAPH_\nSilvana Armenuli\xc4\x87 (ro\xc4\x91ena kao Zilha Bajraktarevi\xc4\x87, Doboj, 18. svibnja 1939., Bosna i Hercegovina - Kolari, Srbija, 10. listopada 1976.), jugoslavenska pjeva\xc4\x8dica narodnih pjesama i sevdalinki. Silvana Armenuli\xc4\x87 tragi\xc4\x8dno je poginula u prometnoj nesre\xc4\x87i davne 1976. godine, no njezine pjesme i danas se slu\xc5\xa1aju, a mnogi ih smatraju evergreenom narodne glazbe. Tijekom karijere snimila je duete sa raznim izvo\xc4\x91a\xc4\x8dima \xc5\xa1irom biv\xc5\xa1e dr\xc5\xbeave, te singlicu sa gr\xc4\x8dkim pjesmama. Supruga tenisa\xc4\x8da Radmila Armenuli\xc4\x87a, koji je utjecao na shva\xc4\x87anje tenisa u Jugoslaviji. Umjetni\xc4\x8dko ime "Silvana" izabrala je sama.\n_START_SECTION_\n\xc5\xbdivotopis\n_START_PARAGRAPH_\nSilvana Armenuli\xc4\x87 je slavu stekla zahvaljuju\xc4\x87i pjesmama koje su je nad\xc5\xbeivjele. Svoje arhivske snimke sevdalinki snimila je za Radio Beograd \xc5\xa1ezdesetih godina 20. stolje\xc4\x87a._NEWLINE_Snimila i duete sa raznim izvo\xc4\x91a\xc4\x8dima \xc5\xa1irom biv\xc5\xa1e Jugoslavije: Aleksandrom Trandafilovi\xc4\x87em ("A \xc5\xa1to ti je mila k\xc4\x87eri jelek raskop\xc4\x8dan", "Ima dana"), Cunetom Gojkovi\xc4\x87em ("Gdje si, da si moj golube", "Kad u jesen li\xc5\xa1\xc4\x87e \xc5\xbeuti"), Arsenom Dedi\xc4\x87em ("\xc5\xbdivot te\xc4\x8de", "Sve bilo je muzika"), Slavkom Perovi\xc4\x87em ("Kr\xc4\x8dmarice, daj mi vina", "Kada smo se sreli prvi put", "Katerina", "Do\xc4\x91i, neznako draga"). Snimila je i singlicu sa gr\xc4\x8dkim pjesmama._NEWLINE_\xc5\xbdivot tragi\xc4\x8dno gubi u prometnoj nesre\xc4\x87i sa svojom trudnom sestrom i pjeva\xc4\x8dicom Mirjanom (Mirsadom) Bajraktarevi\xc4\x87 i violinistom Radetom Ja\xc5\xa1arevi\xc4\x87em. Ja\xc5\xa1arevi\xc4\x87 je pao u dijabeti\xc4\x8dku komu za vrijeme vo\xc5\xbenje automobila, nije znao da je bio dijabeti\xc4\x8dar. Silvana je spavala na stra\xc5\xbenjem sjedalu, a Mirjana je sjedila na suputni\xc4\x8dkom mjestu. Pjeva\xc4\x8dica Lepa Luki\xc4\x87 je trebala biti u automobilu s njima, ali je odbila i\xc4\x87i, s obzirom na te\xc5\xa1ku glavobolju._NEWLINE_Iako je poginula davne 1976., njene pjesme i dalje traju i smatraju se uspje\xc5\xa1nicom prave narodne glazbe._NEWLINE_Tijekom karijere Silvana Armenuli\xc4\x87 ostvarila je i nekoliko filmskih uloga, a svakako najpoznatija joj je uloga pjeva\xc4\x8dice Rade u tv seriji "Kamiond\xc5\xbeije" iz 1970. godine. Ostali filmovi u kojima je glumila su "Ljubav na seoski na\xc4\x8din", "Lov na jelene", "Gra\xc4\x91ani sela Luga" i "Saniteks".\n_START_SECTION_\nNajpoznatije interpretacije\n_START_PARAGRAPH_\nNajpoznatije: "\xc5\xa0ta \xc4\x87e mi \xc5\xbeivot", "Ciganine, sviraj, sviraj", "Srce gori jer te voli", "Nad izvorom vrba se nadnela", "Ludujem za tobom", "Sama sam", "Rane moje", "Grli me, ljubi me", "Ostavite tugu moju"; "Djevojka je pod \xc4\x91ulom zaspala", "\xc4\x90ul Zulejha", "San zaspala", "Svi dilberi, mog dilbera nema", "Bol boluje mlado mom\xc4\x8de", "Pusti me majko" (Golube poleti), "Bosa Mara Bosnu pregazila" i "Mene moja zaklinjala majka". Na gramofonskim plo\xc4\x8dama snimila je, "Zapjevala sojka ptica", "Sino\xc4\x87 ja i moja kona", "Snijeg pade, drumi zapado\xc5\xa1e", "Te\xc5\xa1ko meni jadnoj u Saraj\'vu sama", "Moj dilbere", "Djevojka vi\xc4\x8de s visoka brda", "Kraj potoka bistre vode", "Sejdefu majka bu\xc4\x91a\xc5\xa1e", "Rumena mi ru\xc5\xbea procvala", "Golube poleti", "Vrbas voda nosila jablana", "Da sam ptica", "Zvijezda tjera mjeseca", "A \xc5\xa1to \xc4\x87emo ljubav kriti", "Niz polje babo idu sejmeni", "Ja nemam prava nikoga da volim"._NEWLINE_Proslavila se izvedbom novokomponiranih pjesama: "\xc5\xa0ta \xc4\x87e mi \xc5\xbeivot"; "Ciganine, sviraj, sviraj", "Srce gori jer te voli", "Nad izvorom vrba se nadnijela", "Ludujem za tobom", "Sama sam", "Rane moje", "Du\xc5\xa1o moja" i brojnim drugim._NEWLINE_Jednu od najpoznatijih pjesama iz repertoara Silvane Armenuli\xc4\x87 "\xc5\xa0ta \xc4\x87e mi \xc5\xbeivot (no\xc4\x87as mi srce pati)" semplirao je Edo Maajka za svoj hit "Mahir i Alma" koji se nalazi na njegovom prvom albumu.'